JAS ควง JASIF วิ่งคึก! ลุ้นผู้ถือหน่วยไฟเขียว ADVANC ลงทุน
JAS ควง JASIF วิ่งคึก! ลุ้นวันนี้ (18 ต.ค.65) ผู้ถือหน่วย JASIF ไฟเขียว ADVANC เข้าลงทุน โบรกคาดกองทุนเทเสียงหมดหน้าตัก 20%
JAS ควง JASIF วิ่งคึก! ลุ้นวันนี้ (18 ต.ค.65) ผู้ถือหน่วย JASIF ไฟเขียว ADVANC เข้าลงทุน
18 ต.ค. 2565

ผู้สื่อข่าวรายงานว่า วันนี้ (18 ต.ค.65) ล่าสุด ณ เวลา 10:16 น. ราคาหุ้น บริษัท จัสมิน อินเตอร์เนชั่นแนล จำกัด (มหาชน) หรือ JAS อยู่ที่ระดับ 2.50 บาท บวก 0.10 บาท หรือ 4.17% สูงสุดที่ระดับ 2.52 บาท ต่ำสุดที่ระดับ 2.40 บาท ด้วยมูลค่าซื้อขาย 38.59 ล้านบาท
ขณะเดียวกันราคาหน่วยกองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF อยู่ที่ระดับ 8.20 บาท บวก 0.10 บาท หรือ 1.23% สูงสุดที่ระดับ 8.20 บาท ต่ำสุดที่ระดับ 8.10 บาท ด้วยมูลค่าซื้อขาย 9.09 ล้านบาท
ทั้งนี้ราคาหุ้น JAS ปรับตัวขึ้น คาดนักลงทุนเข้าซื้อเก็งกำไร จากกรณีวันนี้ (18 ต.ค.65) จะมีการประชุมวิสามัญผู้ถือหน่วยลงทุน JASIF เพื่อพิจารณาวาระที่บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC เข้าซื้อ JASIF โดยผู้เข้าร่วมประชุมจะต้องเกิน 1 ใน 3 ของเสียงทั้งหมด หรือคิดเป็น 33% ของผู้ถือหน่วยทั้งหมด ส่วนการโหวตวาระต่าง ๆ จะต้องใช้เสียงสนับสนุนไม่น้อยกว่า 2 ใน 3 ของผู้เข้าร่วมประชุมทั้งหมด
โดยนายพิสุทธิ์ งามวิจิตวงศ์ ผู้อำนวยการอาวุโส ฝ่ายวิเคราะห์หลักทรัพย์ บริษัทหลักทรัพย์ กสิกรไทย จำกัด (มหาชน) กล่าวว่า ในการประชุมผู้ถือหน่วยลงทุน JASIF วันนี้ ประเมินว่ากลุ่มกองทุนที่มีสัดส่วนการถือหน่วยลงทุนกว่า 20% จะรับข้อเสนอของ ADVANC อย่างแน่นอน โดยกองทุนที่มีสัดส่วนการถือหน่วยมากที่สุดคือกลุ่มแลนด์ แอนด์ เฮ้าส์ ประกอบด้วย บริษัทหลักทรัพย์จัดการกองทุน เเลนด์ เเอนด์ เฮ้าส์ จำกัด หรือ LH FUND ถืออยู่ 2.82%, บริษัท แอล เอช ไฟแนนซ์เชียล กรุ๊ป จำกัด (มหาชน) ถือ 2.72% และธนาคารแลนด์ แอนด์ เฮ้าส์ จำกัด (มหาชน) ถือ 2.16% รวมเป็น 7.7% ส่วนเสียงฝ่ายรายย่อยที่ ADVANC ต้องการเพิ่มอีกเพียง 10% รวมเป็น 30% ของผู้ถือหน่วยทั้งหมด ดีลนี้ก็น่าจะผ่านแล้ว
ดังนั้น โอกาสที่จะโหวตผ่านวาระ 1.1 จึงมีสูงถึง 100% ส่วนวาระที่ 1.2 นั้นยังต้องรอดูผลการประชุมในวันนี้ (18 ต.ค.) หากเสียงคัดค้านมีน้อย ดีลนี้ก็จะสำเร็จโดยไม่มีปัญหาแต่อย่างใด เนื่องจากรายย่อยฝ่ายที่คัดค้านมีอยู่ประมาณ 600-700 ราย ซึ่งมีหน่วยลงทุนไม่มาก รวมกันไม่ถึง 10% ของเสียงทั้งหมด
“ความสัมพันธ์ระหว่างกองทุนกับกลุ่ม AIS ค่อนข้างจะดีมาก ดังนั้นกองทุนจึงต้องการเปลี่ยนสปอนเซอร์ใหม่เป็นกลุ่มเอไอเอส ที่มีฐานะทางการเงินที่ดีกว่ากลุ่ม JAS” นายพิสุทธิ์ กล่าว